**Tájékoztató**

**a Nemzeti Gazdasági és Társadalmi Tanács**

**2013. március 14-én a Paksi Atomerőműben tartott plenáris üléséről**

**Dr. Parragh László** soros elnök köszöntötte a megjelenteket, külön üdvözölve az NGTT új tagját, az Autonóm Szakszervezetek Szövetsége új delegáltját, Székely Tamást. Az elnök külön köszöntötte Kovács Pál klíma-és energiaügyért felelős államtitkárt, Fülöp Attila család- és esélyteremtési politikáért felelős helyettes államtitkárt, és megköszönte a Paksi Atomerőmű vezetőségének a helyszín biztosítását.

**A napirendi pontok tárgyalása**

1. **Bognár Péter, a Paksi Atomerőmű humán igazgatójának köszöntője –**

**Paks szerepe a hazai energiapolitikában címmel**

**Bognár Péter, a Paksi Atomerőmű humán igazgatója** előadásában tájékoztatta az NGTT-t a Paksi Atomerőmű energiapolitikai szerepéről. A társadalmi, gazdasági és környezeti elvárások kapcsán kiemelte, hogy az erőmű az utóbbi években 85% feletti rendelkezésre állást biztosított, a világtendenciák alapján stabil üzemanyagpiacra támaszkodhat, és széndioxidmentes technológiával, a hulladékokat kontrolláltan gyűjtve üzemel. Kiemelte, hogy a jól képzett munkatársaknak, a biztonsági intézkedéseknek és a rekonstrukciós folyamatoknak köszönhetően az erőmű sikeresen teljesítette teljesítménynöveléssel és üzemidő-hosszabbítással kapcsolatos feladatait. Hangsúlyozta az erőmű kiemelt szerepét a hazai energiatermelésben, az energiafüggőség csökkentésében és a stabil árú villamosenergia szolgáltatásában. Az előadás kitért az atomerőmű biztonsági intézkedéseire, illetve a rekonstrukciós és üzemidő-hosszabbítási beruházásokra, röviden felvázolta egy új atomerőmű építésének kérdéseit.

*A Soros Elnök javaslatára az előadással kapcsolatos kérdések megvitatására az energiastratégiai tájékoztató meghallgatása után került sor.*

1. **Tájékoztató az energiastratégia eredményeiről

Előterjesztő: Kovács Pál klíma- és energiaügyekért felelős államtitkár (Nemzeti Fejlesztési Minisztérium)**

**Kovács Pál,** a Nemzeti Fejlesztési Minisztérium államtitkára tájékoztatta a Tanácsot az energiastratégia eredményeit befolyásoló piaci változásokról. A globális trendek alapján nem várható gyors változás az energetikában 2030-ig az EU-ban sem, a földgáz súlya nőni fog az időszakban, a piaci átrendeződés egy labilis árstruktúrát fog kialakítani. Kiemelte, hogy Magyarország és a hasonlóan diverzifikált energiastratégiával rendelkező országok éllovasok a szén-dioxid-csökkentésben. Ismertette a magyar energiapolitika öt alappillérét (energiatakarékosság, megújuló energiák alkalmazása, atomenergia alkalmazása, az európai infrastruktúrákhoz való csatlakozás, illetve a közlekedés elektrifikációja) érintő intézkedéseket. Az energiatakarékosság területéről a lakóépületek energiahatékonysági korszerűsítési programját emelte ki, a megújuló energiáknál a 2010 óta befektetett 150 milliárd forint hatását, illetve a széndioxidkvóta-árak kapcsán folyó gazdasági hatásvizsgálatot. Az államtitkár az eredmények között beszámolt arról, hogy a Paksi Atomerőmű kiválóan szerepelt az Európai Unió Tanácsa által indított stresszteszten, valamint arról, hogy élénk a külföldi érdeklődés is a nemzetközi szakemberek magyarországi képzése iránt. Az európai energiapiacba való integrálódás kapcsán beszámolt arról, hogy a villamosenergia-ipari integráció – Szlovénia kivételével – jól halad, Lengyelország és Románia is érdeklődik. A gázpiacon az egységes piac 2014 helyett várhatóan csak 2018-20-ra lesz megvalósítható. Az árbuborék megtörése érdekében kettős szorítást alkalmaznak a szolgáltató cégeken, egyrészt szabályozási oldalon, másrészt a piaci hatékonyság ösztönzésével, többek között a villamosenergia- (HUPX) és gáztőzsde (CEEGEX) indításával. Zárásként elmondta, hogy az ásványivagyon-hasznosítás és a készletgazdálkodási cselekvési terv közigazgatási és társadalmi egyeztetése elkezdődött, és a távhőfelhasználási, illetve az erőmű-fejlesztési és -építési cselekvési terveket is még az első félévben társadalmi vitára kívánják bocsátani.

**Az Oldalak álláspontjai:**

A **Civil Oldal** üdvözölte az államtitkár által felajánlott folyamatos konzultációs lehetőséget.

A **Gazdasági Képviselői Oldal** álláspontja szerint a következő időszakban a szakképzett munkaerő és az energia lesznek a nagy versenyképességi tényezők. Véleményük szerint az államnak kvázi szolgáltatásként kell tekintenie az energiaszolgáltatásra és mindent el kell követnie azért, hogy a lehető legolcsóbban, legbiztonságosabban szolgálja ki a gazdasági igényeket. Támogatja az energiastratégiában megjelenő szolgáltatás alapú megközelítést és a monopolhelyzetek feloldását, ugyanakkor veszélyt lát az energiapiac átalakítása okán elmaradó beruházások miatt. Az üvegházhatású gázok kibocsátása kapcsán üdvözli a kormány realista célmeghatározását. Az Oldal véleménye szerint több olyan energiahatékonysági beruházással kapcsolatos pályázatra lenne szükség, amely a hazai termelőkapacitást megteremti. A Gazdaság Képviselői Oldal támogatja a nukleáris fejlesztést, de felhívja a figyelmet a hatóságok és a termelők összefonódásának biztonsági kockázataira. Véleménye szerint határozott állami fellépésre van szükség igényel a szabályozások betartatása érdekében.

A **Munkavállalói Oldal** szerint örvendetes, hogy a kormány a fosszilis energia és a foglalkoztatás terén hosszú távon gondolkozik. Ugyanakkor az energiaszolgáltatókat érintő különböző kormányzati intézkedésekhez köthetően bekövetkező beruházáscsökken és kapcsán megjegyezte, hogy abból következően jelentősen csökken a foglalkoztatás is. Véleménye szerint át kell gondolni, hogy az energiaárak magyarországi értékesítésében milyen szerepet vállal az állam, hiszen annak versenyképessége a magyar iparban lévő vállalkozásoknak rosszabb.

A **Tudomány Képviselői Oldal, valamint az Egyházi Oldal** megköszönte a szakszerű, statisztikai adatokkal ellátott előadást, kiegészítést nem fűztek hozzá.

**Kovács Pál** államtitkár válaszában megerősítette, hogy kormányzat érdeke az, hogy a lehető legolcsóbban tudja szolgáltatni az energiát a piaci szereplők részére, ezért cél a piacfejlesztés is. Kormányzati beavatkozást nem igénylő likvidpiacról csak az interkonnektorok teljes kiépítése után lehet majd beszélni, a monopolhelyzetek feloldására a tőzsde rendkívül jó eszköz. A beruházások kapcsán elmondta, az elmúlt időszakban komoly befektetések történtek, az állami beavatkozás és piaci intézkedés lépcsőzetes folyamat, a szükséges beruházások nem fognak elmaradni. Az új atomerőmű építésénél is törekedni fognak arra, hogy minél nagyobb számban alkalmazzák a hazai beszállítókat. A magyarországi képzés egyben platform is lehet a szállítói, beszállítói kapacitás fejlesztésére, de ezt ki kell egészíteni a kutatás-fejlesztés fellendítésével. A kiszervezéseket megszüntető új szabályzás érinthet egyes piaci szereplőket, de a foglalkoztatottak helyzetén csak javítani fog. Az atomerőmű-bővítés kapcsán elmondta, hogy a termelt energia ára közel lesz a mostani árakhoz, de a költség-megtérülés ütemezésének számításai – mint azt Bognár Péter is megerősítette – még zajlanak.

1. **A Nemzeti Gazdasági és Társadalmi Tanács éves jelentésének elfogadása**

Az NGTT elfogadta a 2012. évi tevékenységéről szóló jelentését.

1. **A „Legyen jobb a gyermekeknek!” Nemzeti Stratégia Értékelő Bizottságába történő tanácsi delegálás**

A „Legyen jobb a gyermekeknek” Nemzeti Stratégia Értékelő Bizottságába az NGTT egyhangú szavazással dr. Joób Mátét (Egyházi Oldal) választotta meg.

1. **Konzultáció a családi élet nehézségeiről és a családok számára nyújtott társadalmi segítségről
Előterjesztő: Fülöp Attila család- és esélyteremtési politikáért felelős helyettes államtitkár (Emberi Erőforrások Minisztériuma)**

**Fülöp Attila** helyettes államtitkár vázolta Magyarország kedvezőtlen demográfiai folyamatait, a népességfogyásra, az öregedésre és a házasságkötések számára vonatkozó adatokat. Elmondta, a Kormány számára kiemelt és a szociálpolitikától külön kezelt téma a családpolitika, amelyen belül a legfontosabb a családtámogatási rendszer szabályozása, a gyermeket vállaló anyák foglalkoztatáspolitikai ösztönzése, az otthonteremtés és otthonvédelem rendszere. A családpolitika terén a 2011-ben több mint egymillió szülőt érintő családi adókedvezmény-rendszer a környező országokban is példa nélküli, a nevelési és iskoláztatási támogatás szétválasztása csökkentette az igazolatlan órák számát. Mivel a legtöbb támogatás a minimálbérhez kötött, annak változása is jelentős emelkedést hozott, a Kormány a rezsicsökkentés irányába is elkötelezett. A 40 év szolgálati idővel rendelkező nők nyugdíjba vonulási lehetősége és a munkahelyvédelmi akció keretében a visszatérő kismamáknak adott kedvezmények is fontos intézkedések. Az otthonteremtés és otthonvédelem terén pozitívum a visszaállításra került kamattámogatás és szociálpolitikai kedvezmény, az árfolyamrögzítés és a Nemzeti Eszközkezelő Társaság által nyújtott segítség, illetve az ezen a körön kívül esőknek segítséget nyújtó ócsai lakópark. A további segítségnyújtási formákhoz a kormányzat az önkormányzatok segítségét kérte, a támogatás pontos formája a következő időszakban ki fog derülni. Jelenleg is zajlik egy olyan kampány, amely a családvédelemre és az életvédelemre próbálja felhívni a figyelmet. Az államtitkár véleménye szerint, a családpolitika olyan terület, ahol a civilekkel és érdekvédőkkel való konzultáció és kooperáció elengedhetetlen.

A **Civil Oldal** álláspontja szerint a társadalom jóléte, a családok helyzete egymástól nem elválasztható. Az elmúlt években az alaptörvénnyel, a családpolitikai jogalkotással a kormány jelentős lépéseket tett a cél felé, biztató a család, a magzati élet, a házasság, a gyermekvállalás alkotmányos védelme. Minden pozitív intézkedés ellenére azonban a család intézménye jelentős válságot él át, ezért továbbra is hathatós támogatást igényel. Fontos a társadalmi szemléletváltás elősegítése, a családromboló jelenségek – így a szegényedés, alkoholizmus, munkanélküliség – visszaszorítása, az össznemzeti konszenzus megteremtése. A köznevelésnek, médiának, civil és egyházi szereplőknek fontos szerepe van a felelős párkapcsolatok népszerűvé és példaértékűvé tételében, ezért fontos, hogy minden gyermek, így a sajátos nevelési igényű gyermekek részére is elérhető legyen mindenfajta magas színvonalon működő közintézmény.

Az **Egyházi Oldal** szerint a társadalom alapsejtje a család. Az egyházak kiállnak az élet, mint alapérték mellett. Az értékrend-válság leküzdésében a család szerepe nagyon fontos, de nem mindegy az sem, milyen szellemű erkölcstanoktatás lesz az iskolákban. A család a gazdasági válság idején különösen fontos, hiszen a gyerekekben itt lehet kialakítani a szociális érzékenységet. Ahhoz, hogy a társadalom felépüljön morális értelemben, és gazdaságilag is megerősödjön, elsősorban a családokat kell megerősíteni

A **Gazdaság Képviselői Oldal** kiemelte, hogy az államnak fontos szerepe van abban, hogy az idősek kérdése ne csupán nyugdíjkérdés legyen, továbbá elmondta, van munkáltatói szándék az üzemi bölcsődei és óvodai rendszer újraindítására is. Fontosnak tartja a szülés után munkába álló nők támogatását, ehhez munkáltatói járulékkedvezményekre van szükség. A foglalkoztatáspolitika kapcsán két kritikus elemre mutatott rá. Egyrészt az egységesítő, munkaerőpiacon tartó nyugdíjfilozófiával ellentétes a nők számára 40 év speciális szolgálati viszony alapján biztosított nyugdíjba vonulás, amely hirtelen emeli meg a nyugdíjba vonulók számát, illetve rossz társadalmi üzenettel is bírhat. Másrészt a családtámogatási és szociális elemek nagyságának a minimálbérhez kötésén lenne szerencsés változtatni.

A **Munkavállalói Oldal** sok mindenben egyetért a Gazdaság Képviselői Oldallal, így a családi pótlék emelkedésének hiányában, vagy a százalékos családi kedvezmény alacsony keresetűeket a családalapításra nem ösztönző jellegében. Egyetértenek továbbá azzal, hogy szakmaiatlan és veszélyes a kor előtti más nyugdíjakkal szembeállítani a 40 év szolgálati viszonnyal rendelkező női korosztályt. Véleménye szerint az otthonteremtésben elsősorban a bérlakásokat kellene támogatni. Az Oldal nem ért egyet azzal, hogy a fogyatékkal élőket a családpolitika kérdéskörébe kell keverni.

**Fülöp Attila** válaszában elmondta, hogy a fogyatékos területen különálló támogatási rendszerek vannak, de külön kezelni a területet rossz és szegregált megközelítés lenne. A terhességmegszakítás kapcsán elmondta, egy 2011-ben indult kampány az örökbefogadással történő összekapcsolási lehetőségre hívta fel a figyelmet. Ennek adminisztratív akadályait próbálták lebontani, a kampányt újraindították, a cél a nevelőszülőknél elhelyezett gyermekek arányának növelése a gyermekvédelmi intézményekben neveltekhez képest. Az államtitkár, a 40 éves szolgálati jogviszonnyal kapcsolatos kritikus állításokkal összefüggésben elmondta, hogy ezen intézkedés üzenete nem a tanulatlanság támogatása, hiszen a másik oldaláról tekintve a kérdést, az állam támogatja az oktatási rendszerben résztvevők számára az oktatást támogatja, és a ledolgozott élet elismerése – benne a gyermekneveléssel töltött éveké - fontos családpolitikai üzenet. A támogatások minimálbérhez való kötése ezeknek a megélhetéshez való kötődését fejezi ki, a teljes rendszer áttekintése hosszabb egyeztetés kérdése lenne.

Jóváhagyta:

Dr. Parragh László

soros elnök